**Priznanje župana za 20 let delovanja prejeme Gledališka in koncertna dvorana Lendava**

Letošnje leto bo preteklo 20 let, odkar se je odrski zastor gledališke in koncertne dvorane prvič razprl in je občinstvo prvič sedlo v avditorij dvorane. To je bila pomembna prelomnica, ne le za Lendavo, temveč za celotno Pomurje, saj gre za izjemno velik avditorij in oder, ki še danes velja za največjega v prekmurskem prostoru, vanj pa obiskovalci prihajajo tudi iz drugih delov Pomurja in z Madžarske.

Dolgoletno gradnjo od položitve temeljnega kamna leta 1995 do otvoritve je spremljalo mnogo ovinkov, a 18. septembra 2004 je bila nared za slavnostno odprtje, ki sta mu prisostvovala takratna premierja Slovenije in Madžarske.

Še dlje kot gradnja se je konec 80-ih let prejšnjega tisočletja rojevala ideja o kulturnem hramu. Identiteta Lendave je močno povezana s kulturo in umetnostjo. Razvejana in bogata področja kulturno-umetniškega delovanja, predvsem pa potrebe po profesionalnem odru za gostovanje večjih predstav in koncertov ter domačih prireditev in proslav so terjale kakovostne prostore. Projekt kulturnega doma je ves čas nastajal v tesnem sodelovanju Ministrstva za kulturo Republike Slovenije, Občine Lendava in države Madžarske, ki je med drugim zagotovila tudi načrt svetovno znanega arhitekta organske arhitekture Imreta Makovcza.

Mnoge dileme, strahovi in dvomi glede odziva občinstva so se kmalu razblinili, saj so že od vsega začetka predstave in dogodki odlično obiskani. V 20 letih se je zvrstilo več kot 2500 dogodkov, kar je le približna številka, saj je v evidence težko zajeti vseh vaj, generalk in priprav na posamezne dogodke, pa tudi številnih manjših neformalnih srečanj.

Sprva je bila le zgradba sredi makadamskega parkirišča in danes si težko predstavljamo, da so obiskovalci tudi najbolj svečanih prireditev v kulturni dom včasih morali čez razmočen makadam. Sprva le trije oziroma štirje zaposleni so prvi dve leti preživeli domala na delovnem mestu, postopoma so se jim pridružili še drugi in tako se je do leta 2008 vzpostavila struktura šestih zaposlenih.

Že prvo leto sta bila občinstvu ponujena slovenski in madžarski gledališki abonma, poleg njiju pa še otroški. Ob tem se je vzpostavila razvejana ponudba različnih gledaliških in glasbenih žanrov in zvrsti, prav tako je lendavska dvorana postala prizorišče osrednjih svečanosti ob občinskih, regijskih in državnih praznikih, srečanj ljubiteljskih kulturno-umetniških skupin, programov vzgojno-izobraževalnih zavodov ter podjetij in organizacij, kot tudi kongresov in seminarjev.

Šele leta 2008 se je uredila tudi okolica, današnji Trg Györgya Zale in letni oder, ob katerem je potekala tudi celovita prenova mestnega parka.

Gledališka in koncertna dvorana velja za zbirališče obiskovalcev prireditev, kot tudi za prijeten prostor druženja. Njena urejena okolica, razprostirajoč trg s fontano in mestni park v neposredni bližini ter čudovit pogled na lendavske vinograde in grad tvorijo edinstven ambient starega mestnega jedra Lendave, namenjenega kulturi druženja in umetnosti. Številni dogodki v gledališki in koncertne dvorani, likovne in tematske razstave v avli, dogajanje na letnem odru in na trgu pred njo predstavljajo utrip kulturno-umetniškega in turističnega dogajanja, s svojo raznolikostjo pa so predvsem odraz večkulturnosti Občine Lendava in Prekmurja.

Arhitekt Imre Makovecz je pri načrtovanju javnih zgradb ne glede na njihovo osnovno namembnost vedno bil pozoren na ustvarjanje velikih preddverij, prostorov za srečevanja in druženja. Že 20 let je lendavski kulturni dom dnevna soba našega mesta, prostor, kjer se srečujemo in družimo, prostor, kjer praznujemo in slavimo. Dogodki na odru imajo smisel le, če je na drugi strani občinstvo. Zato spoštovani obiskovalci, cenjeno zvesto občinstvo, je nocojšnja nagrada ob 20. obletnici te prečudovite zgradbe tudi vaša.